CELEX: 32019D1202
Language: da
Date: 2019-07-12 00:00:00
Title: Kommissionens gennemførelsesafgørelse (EU) 2019/1202 af 12. juli 2019 om de harmoniserede standarder for materiel og sikringssystemer til anvendelse i eksplosionsfarlig atmosfære, der er udarbejdet til støtte for Europa-Parlamentets og Rådets direktiv 2014/34/EU

15.7.2019   
               
               
                  DA
               
               
                  Den Europæiske Unions Tidende
               
               
                  L 189/71
               
            
         KOMMISSIONENS GENNEMFØRELSESAFGØRELSE (EU) 2019/1202
         af 12. juli 2019
         om de harmoniserede standarder for materiel og sikringssystemer til anvendelse i eksplosionsfarlig atmosfære, der er udarbejdet til støtte for Europa-Parlamentets og Rådets direktiv 2014/34/EU
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 10, stk. 6, og
         ud fra følgende betragtninger:
         
                     (1)
                  
                  
                     I henhold til artikel 12 i Europa-Parlamentets og Rådets direktiv 2014/34/EU (2) formodes produkter, som er i overensstemmelse med harmoniserede standarder eller dele deraf, hvis referencer er offentliggjort i Den Europæiske Unions Tidende, at være i overensstemmelse med de væsentlige sikkerheds- og sundhedskrav, der er omfattet af disse standarder eller dele deraf, som er fastsat i bilag II til dette direktiv.
                  
               
                     (2)
                  
                  
                     Ved brev BC/CEN/46-92 — BC/CLC/05-92 af 12. december 1994 fremsendte Kommissionen en anmodning til CEN og CENELEC med henblik på at udarbejde og revidere harmoniserede standarder til støtte for Europa-Parlamentets og Rådets direktiv 94/9/EF (3). Dette direktiv er blevet erstattet af direktiv 2014/34/EU uden at ændre de væsentlige sundheds- og sikkerhedskrav i bilag II til direktiv 94/9/EF.
                  
               
                     (3)
                  
                  
                     CEN og CENELEC blev navnlig anmodet om at udarbejde en standard for udformningen og afprøvningen af materiel til anvendelse i eksplosionsfarlig atmosfære — del 0: Generelle krav som angivet i standardiseringsprogrammets kapitel I.1, der er aftalt mellem CEN og CENELEC og Kommissionen, og som er vedlagt anmodning BC/CEN/46-92 — BC/CLC/05-92. CEN og CENELEC blev også anmodet om at revidere de eksisterende standarder med henblik på at bringe dem i overensstemmelse med de væsentlige sundheds- og sikkerhedskrav i direktiv 94/9/EF.
                  
               
                     (4)
                  
                  
                     På grundlag af anmodningen BC/CEN/46-92 — BC/CLC/05-92 reviderede CENELEC standard »EN 60079-0:2012 + A11:2013 Eksplosiv atmosfære — del 0: Udstyr — Generelle krav (IEC 60079-0:2011 Ændret + IS1:2013)«. Som følge af denne revision forelagde CENELEC Kommissionen standard »EN IEC 60079-0:2018: Eksplosiv atmosfære — Del 0: Udstyr — Generelle krav (IEC 60079-0:2017)«.
                  
               
                     (5)
                  
                  
                     Kommissionen har sammen med CENELEC vurderet, om standard »EN IEC 60079-0:2018«, som er udarbejdet af CENELEC, er i overensstemmelse med anmodningen BC/CEN/46-92 — BC/CLC/05-92.
                  
               
                     (6)
                  
                  
                     Standard »EN IEC 60079-0:2018« opfylder de krav, som det er hensigten, at den skal dække, og som er fastsat i bilag II til direktiv 2014/34/EU. Det er derfor hensigtsmæssigt at offentliggøre referencen til den nævnte standard i Den Europæiske Unions Tidende.
                  
               
                     (7)
                  
                  
                     Standard »EN IEC 60079-0:2018« erstatter standard »EN 60079-0:2012«. Det er derfor hensigtsmæssigt at tilbagetrække referencen til standard »EN-60079-0:2012« i Den Europæiske Unions Tidende. For at give fabrikanterne tilstrækkelig tid til at forberede anvendelsen af den reviderede standard er det nødvendigt at udskyde tilbagetrækningen af henvisningen til standarden »EN 60079-0:2012«.
                  
               
                     (8)
                  
                  
                     Overholdelsen af en harmoniseret standard medfører en formodning om overholdelse af de relevante væsentlige krav i Unionens harmoniseringslovgivning fra datoen for offentliggørelsen af referencen for en sådan standard i Den Europæiske Unions Tidende. Nærværende afgørelse bør derfor træde i kraft på dagen for offentliggørelsen —
                  
               VEDTAGET DENNE AFGØRELSE:
         
            Artikel 1
            Henvisningen til den harmoniserede standard »EN IEC 60079-0:2018, Eksplosiv atmosfære — del 0: Udstyr — Generelle krav (IEC 60079-0:2017)« udarbejdet til støtte for direktiv 2014/34/EU offentliggøres hermed i Den Europæiske Unions Tidende.
         
         
            Artikel 2
            Henvisningen til den harmoniserede standard »EN 60079-0:2012 + A11:2013, Eksplosiv atmosfære — del 0: Udstyr — Generelle krav (IEC 60079-0:2011 Ændret + IS1:2013)« udarbejdet til støtte for direktiv 2014/34/EU trækkes hermed tilbage fra Den Europæiske Unions Tidende fra den 6. juli 2021.
         
         
            Artikel 3
            Denne afgørelse træder i kraft på dagen for offentliggørelsen i Den Europæiske Unions Tidende.
         
         
            Udfærdiget i Bruxelles, den 12. juli 2019.
            
               
                  På Kommissionens vegne
               
               Jean-Claude JUNCKER
               
                  Formand
               
            
         
         
            (1)  EUT L 316 af 14.11.2012, s. 12.
         
            (2)  Europa-Parlamentets og Rådets direktiv 2014/34/EU af 26. februar 2014 om harmonisering af medlemsstaternes love om materiel og sikringssystemer til anvendelse i en potentielt eksplosiv atmosfære (EUT L 96 af 29.3.2014, s. 309).
         
            (3)  Europa-Parlamentets og Rådets direktiv 94/9/EF af 23. marts 1994 om indbyrdes tilnærmelse af medlemsstaternes lovgivning om materiel og sikringssystemer til anvendelse i eksplosiv atmosfære (EFT L 100 af 19.4.1994, s. 1).